Hr Igor Taro Teie 26.06.2025 nr 1-6/3198-1 Siseministeerium

info@siseministeerium.ee Meie 04.09.2025 nr 1-11/25/2860

Välismaalasele rahvusvahelise kaitse andmise seaduse

eelnõu kohta arvamuse avaldamine

Austatud siseminister

Täname Teid võimaluse eest anda arvamus välismaalasele rahvusvahelise kaitse andmise seaduse eelnõu kohta.

Leiame, et eelnõu ja seletuskiri vajaks täpsustamist alljärgnevas:

1. Andmevahetuse ja registrite kasutamise tingimused

Juhime tähelepanu sellele, et § 82 lõike 12 rakendamine eeldab, et vajalikud andmed on kättesaadavad ning nende vahetus toimub turvalisel viisil. Vastavalt § 84 lõikele 5 kehtestatakse andmevahetuse ning ligipääsu korra rahvusvahelise kaitse andmise registri põhimääruses. Siiski ei ole ülevaadet, kas see võimaldab hõlmata ka kõikide asutuste keeleõppe andmeid. Lisaks ei ole seletuskirjast selgitatud, millised on andmevahetuse loomise ja haldamisega seotud kulud erinevate registrite vahel ning millistest rahastusallikatest need kulud katmisele suunatakse. Kas andmete vahetuse arenduskulu on mõistlik arvestades sihtrühma suurust ning milliseid andmeid asutustest päritakse. Samuti ei ole selge, kas ja kuidas on tagatud nende tegevuste teostatavus ning kas meetmed on valmis rakendamiseks mais 2026.

2. Muude sihtrühmade keeleõppe võimalused ja nende rahastamine

Muudatus, mille järgi ei või isik, kes on juba sama keeleoskustaseme keeleõppe programmi läbinud või on seda viimasel viiel aastal teinud ning kelle koolitust on rahastatud muust riigieelarvest või välisvahenditest, saada keeleõpet uuesti, võib kaasa tuua soovimatuid mõjusid. Eelkõige võib see piirata inimeste võimalusi keeleoskuse parandamiseks ning takistada nende lõimumist. Palume see asjaolu ja sellega seotud regulatsiooniline raamistik põhjalikult läbi vaadata ning seletuskirja vastavad osad täiendada, et vältida põhjendamatut keelustamist või keeleõppe võimaluste piiramist. Töötukassa eeldab, et muudatus jõustub edasiulatuvalt, ehk enne jõustumist avalikest vahenditest eesti keele koolitusi saanutele muudatust koheselt ei rakendadata.

3. Tagasinõude kehtestamine kohanemisprogrammi keeleõppele

Eelnõu näeb ette kehtestada tagasinõude võimaluse nii ajutise kaitse kui rahvusvahelise kaitse saajate osas, kellele osutatakse keeleõppe teenust kohanemisprogrammi raames.

a) Kas on kavas kehtestada sarnased tagasinõuded ka teistele sihtrühmadele, näiteks muul viisil, sh nö tavarände alusel saadud uussisserändajate puhul, kes on keeleõpet saanud?

b) Kui mitte, siis millised on põhimõttelised põhjused ning millise õiguspärase eesmärgi toetamiseks sellise erandi tegemine oleks põhjendatud?

c) Kuigi sihtrühmad iseenesest on erinevad ning koolituste rahastus võib toimuda erinevatest programmidest, kasutatakse keeleõppeks avalikku raha ning sihtrühmad võivad olla olukorras, kus neil puuduvad võimalused keeleõppe eest tasumiseks. Tagasimakse nõude kehtestamine võib aga põhjustada olukorra, kus uussisserändajad eelistavad esmalt otsida tasuta keeleõpet teistest asutustest või muul viisil rahalist toetust taotleda, mis omakorda avaldab mõju kohanemisprogrammi järjepidevusele ja selle tõhususele ning teiste asutuste eelarvele.

4. Samaväärne kohtlemine ja rahastamistingimused

Eelnõu võrdsustab muust riiklikust rahastusest toetatud keeleõppe ning kohanemisprogrammi raames osutatud keeleõppe, mis tõstatab küsimuse, kas ning mil määral peaksid kehtima samad tagasinõude tingimused ka muudele riiklikult rahastatud koolitustele. Palume välja tuua ning analüüsida, kas ja kuidas tuleks see regulatsioon laiendada ning millised on võimalikud õiguslikud ja praktilised mõjud.

5. Keeleoskustaseme hindamine ja tagasimakse nõude tingimused

§ 82 lõike 13 punktis 1 on sätestatud, et tagasinõue võib kehtestada, kui ühe aasta jooksul ei omanda isik keeleoskustaset A1.

a) Kuidas on plaanis hinnata keeleoskustaseme A1 omandamist, arvestades, et selle taseme keeleeksameid riiklikult ei korraldata ning keeleeksami standardid ning hindamismeetodid ei ole riiklikult kehtestatud?

b) Millised meetodid või hindamismeetodid on kavandatud selle keeleoskustaseme hindamiseks ning millised on nende kehtivus ja usaldusväärsus?

Lugupidamisega

(allkirjastatud digitaalselt)

Reelika Leetmaa

juhatuse liige

Karin Andre

Karin.Andre@tootukassa.ee

Ira Songisepp

ira.songisepp@tootukassa.ee